**Písomná informácia pre používateľa**

**GATTART 680 mg/80 mg**

**žuvacie tablety**

uhličitan vápenatý/ťažký zásaditý uhličitan horečnatý

**Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.**

Vždy užívajte tento liek presne tak, ako je to uvedené v tejto písomnej informácii, alebo ako vám povedal váš lekár alebo lekárnik.

1. Túto písomnú informáciu si uschovajte. Možno bude potrebné, aby ste si ju znovu prečítali.
2. Ak potrebujete ďalšie informácie alebo radu, obráťte sa na svojho lekárnika.
3. Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
4. Ak sa do 7 dní nebudete cítiť lepšie, alebo sa budete cítiť horšie, musíte sa obrátiť na lekára.

**V tejto písomnej informácii sa dozviete:**

1. Čo je GATTART a na čo sa používa

2. Čo potrebujete vedieť predtým, ako užijete GATTART

3. Ako užívať GATTART

4. Možné vedľajšie účinky

1. Ako uchovávať GATTART

6. Obsah balenia a ďalšie informácie

1. **Čo je GATTART a na čo sa používa**

GATTART je antacidová tableta s príchuťou mäty, ktorá neutralizuje žalúdočnú kyselinu v tele.

GATTART sa používa na liečbu pálenia záhy a s tým spojených príznakov, napr. ťažkosti so žalúdkom a regurgitácia kyseliny (spätný prechod kyseliny zo žalúdka do pažeráka).

Ak sa do 7 dní nebudete cítiť lepšie, alebo sa budete cítiť horšie, musíte sa obrátiť na lekára.

1. **Čo potrebujete vedieť predtým, ako užijete GATTART**

**Neužívajte GATTART:**

1. ak ste alergický na uhličitan vápenatý, uhličitan horečnatý alebo na ktorúkoľvek z ďalších zložiek tohto lieku (uvedených v časti 6),
2. ak máte vysokú hladinu vápnika alebo nízke hladiny fosfátov v krvi,
3. ak máte vysokú hladinu vápnika v moči alebo obličkové kamene,
4. ak máte ťažké ochorenie obličiek.

Ak si nie ste istý, či sa niečo z vyššie uvedeného vzťahuje aj na vás, porozprávajte sa so svojím lekárom alebo lekárnikom.

**Upozornenia a opatrenia:**

Predtým, ako začnete užívať tento liek, obráťte sa na svojho lekára alebo lekárnika:

1. ak máte mierne alebo stredne závažné problémy s obličkami, mali by sa vykonávať pravidelné vyšetrenia krvi.

Neprekračujte stanovenú dávku a neužívajte tento liek dlhšie ako 7 dní bez konzultácie s lekárom. Užívanie týchto tabliet môže maskovať, podobne ako užívanie iných antacíd (lieky používané na liečbu nadmernej kyslosti žalúdočnej šťavy), príznaky iných, závažnejších, základných ochorení, preto sa vyhýbajte dlhodobému užívaniu tohto lieku.

**Deti a dospievajúci**

Podávanie tohto lieku sa neodporúča u detí mladších ako 12 rokov.

**Iné lieky a GATTART**

Ak teraz užívate, alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.

Ak užívate niektorý z nasledujúcich liekov, skôr ako užijete GATTART, porozprávajte sa so svojím lekárom alebo lekárnikom, pretože môže ovplyvniť účinok týchto liekov:

1. tetracyklíny a chinolóny (antibiotiká),
2. levotyroxín (hormón štítnej žľazy),
3. eltrombopag (užíva sa na zvýšenie počtu krvných doštičiek),
4. digoxín (liek na niektoré srdcové ťažkosti),
5. tiazidové diuretiká (tablety na odvodnenie používané na liečenie zadržiavania tekutín v tele a vysoký krvný tlak),
6. fluoridy (na prevenciu zubných kazov),
7. fosfáty (pre čistenie čreva pred chirurgickým zákrokom),
8. doplnky s obsahom železa.

Pre dosiahnutie čo najlepšieho účinku všetkých liekov, ktoré užívate, užite GATTART najmenej 4 hodiny pred alebo po užití eltrombopagu [ktorý sa užíva pre zvýšenie tvorby krvných doštičiek (bunky dôležité pre zrážanlivosť krvi) vo vašom tele] a 1 až 2 hodiny po užití akéhokoľvek iného lieku.

**GATTART a jedlo a nápoje**

Vyhýbajte sa užívaniu tohto lieku s veľkým množstvom mlieka alebo mliečnych výrobkov.

**Tehotenstvo, dojčenie a plodnosť**

Tieto tablety sa môžu užívať počas tehotenstva a dojčenia, ak sa užívajú v súlade s pokynmi.

1. **Ako užívať GATTART**

Vždy užívajte tento liek presne tak, ako je to uvedené v tejto informácii alebo ako vám povedal váš lekár alebo lekárnik. Ak si nie ste niečím istý, overte si to u svojho lekára, alebo lekárnika.

Odporúčaná dávka je:

**Dospelí a dospievajúci** (nad 12 rokov): V prípade pálenia záhy a pridružených príznakov (uvedených v časti 1) užite pokiaľ možno 1 hodinu po jedle a predtým, než pôjdete spať 1–2 tablety cmúľaním alebo žutím.

Neužívajte viac ako 11 tabliet denne.

Ak sa do 7 dní nebudete cítiť lepšie, alebo sa budete cítiť horšie, musíte sa obrátiť na lekára. Vyhnite sa dlhodobému užívaniu tohto lieku.

**Použitie u detí a dospievajúcich**

Podávanie tohto lieku sa neodporúča u detí mladších ako 12 rokov.

**Ak užijete viac GATTARTU, ako máte**

Vypite veľké množstvo vody a poraďte sa o použití so svojím lekárom alebo lekárnikom. Príznaky predávkovania zahŕňajú nevoľnosť a vracanie, zápchu a svalovú slabosť.

Ak máte akékoľvek ďalšie otázky týkajúce sa tohto lieku, opýtajte sa svojho lekára alebo lekárnika.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého. Vedľajšie účinky sú nepravdepodobné, ak sa liek užíva v odporúčaných dávkach. Ak sa u vás prejavia nasledujúce vedľajšie účinky, ukončite liečbu a okamžite vyhľadajte lekársku pomoc.

Boli zaznamenané zriedkavé alergické reakcie na zložky tohto lieku, napr. vyrážky, svrbenie, dýchacie ťažkosti a opuch tváre, úst alebo hrdla a anafylaktický šok (anafylaktický šok je ťažká náhla alergická reakcia, ktorá má nasledujúce príznaky: nízky tlak krvi, šok, palpitácie, dýchacie ťažkosti, bronchospazmus, kožné reakcie, bolesti a kŕče v bruchu, vracanie a hnačka).

Dlhodobé užívanie vysokých dávok môže zapríčiniť vysoké krvné hladiny vápnika a horčíka najmä u pacientov s chorobami obličiek. Príznaky tohto stavu môžu zahŕňať nevoľnosť, vracanie, podráždenie žalúdka, hnačku, únavu, svalovú slabosť, bolesť hlavy, ťažkosti s obličkami a poruchu vnímania chuti. Vo výnimočných prípadoch môže dlhodobé užívanie vysokých dávok viesť k Burnettovmu syndrómu (zvýšená hladina vápnika v krvi spôsobená nadmerným príjmom vápnika a zásaditých látok), ktorý môže zapríčiniť vysoké hladiny vápnika v krvi.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať GATTART**

Tento liek uchovávajte mimo dohľadu a dosahu detí.

Neužívajte tento liek po dátume exspirácie, ktorý je uvedený na škatuli a blistri po „EXP“. Dátum exspirácie sa vzťahuje na posledný deň v danom mesiaci.

Uchovávajte v pôvodnom obale na ochranu pred vlhkosťou. Tento liek nevyžaduje žiadne zvláštne teplotné podmienky na uchovávanie.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

**6. Obsah balenia a ďalšie informácie**

**Čo GATTART obsahuje**

- Liečivá sú: uhličitan vápenatý a ťažký zásaditý uhličitan horečnatý.

Každá žuvacia tableta obsahuje 680 mg uhličitanu vápenatého a 80 mg ťažkého zásaditého uhličitanu horečnatého.

1. Ďalšie zložky sú: bezvodý koloidný oxid kremičitý; predželatinovaný škrob; kopovidón; xylitol (E 967); čiastočne substituovaná hydroxypropylcelulóza LH-11; mätová príchuť SD (aromatický prípravok/aromatické prípravky; prírodná aromatická látka/prírodné aromatické látky - pulegón, mentofurán; maltodextrín a arabská guma (E 414)); disperzne sušená príchuť L-mentolu (aromatická látka/aromatické látky; arabská guma (E 414)); mastenec a stearan horečnatý.

**Ako vyzerá GATTART a obsah balenia**

Žuvacie tablety GATTART sú štvorcové, biele až takmer biele, bikonkávne (z oboch strán duté) tablety so zaoblenými rohmi. Rozmery tabliet sú: dĺžka 15 mm, šírka 15 mm a hrúbka 3,9 – 4,3 mm.

Tablety sú zabalené do pretláčacieho blistra z PVC/PVDC/Al, každý blister obsahuje 8 tabliet.

Kartónová škatuľa obsahuje 16, 24, 38 alebo 96 žuvacích tabliet a písomnú informáciu.

Na trh nemusia byť uvedené všetky veľkosti balenia.

**Držiteľ rozhodnutia o registrácii a výrobca**

ALKALOID-INT d.o.o.

Šlandrova ulica 4

1231 Ljubljana-Črnuče, Slovinsko

email: info@alkaloid.si

**Liek je schválený v členských štátoch Európskeho hospodárskeho priestoru (EHP) pod nasledovnými názvami:**

Bulharsko GATTART 680 mg/80 mg chewable tablets

Česká republika Gattart

Chorvátsko GATTART 680 mg/80 mg tablete za žvakanje

Poľsko GATTART

Rumunsko Gattart 680 mg/80 mg comprimate masticabile

Slovinsko GATTART 680 mg/80 mg žvečljive tablete

Slovenská republika GATTART 680 mg/80 mg

Veľká Británia Calcium Carbonate/Heavy Magnesium Carbonate 680 mg/80 mg Chewable Tablets

**Táto písomná informácia bola naposledy kontrolovaná v 04/2018**.